PMIndiaData/PMIndiaSum huggingface dataset:
എന്‍.ഇ.പി 2020ലെ ഗവര്‍ണര്‍മാരുടെ കോണ്‍ഫറന്‍സിനെ രാഷ്ട്രപതിയും പ്രധാനമന്ത്രിയും അഭിസംബോധനചെയ്യും

ദേശീയ വിദ്യാഭ്യാസ നയത്തിന്മേലുള്ള (എന്‍.ഇ.പി) ഗവര്‍ണര്‍മാരുടെ കോണ്‍ഫറന്‍സിന്റെ ഉദ്ഘാടനസമ്മേളനത്തെ 2020 സെപ്റ്റംബര്‍ 7 രാവിലെ 10.30ന് രാഷ്ട്രപതി ശ്രീ രാംനാഥ് കോവിന്ദും പ്രധാനമന്ത്രി ശ്രീ നരേന്ദ്ര മോദിയും വിഡിയോ കോണ്‍ഫറന്‍സിംഗ് വഴി അഭിസംബോധനചെയ്യും. ”ഉന്നതവിദ്യാഭ്യാസത്തെ പരിവര്‍ത്തനപ്പെടുത്തുന്നതില്‍ എന്‍.ഇ.പിയുടെ പങ്ക്” എന്ന് നാമകരണം ചെയ്തിട്ടുള്ള കോണ്‍ഫറന്‍സ് ഇന്ത്യാ ഗവണ്‍മെന്റിന്റെ വിദ്യാഭ്യാസ മന്ത്രാലയമാണ് സംഘടിപ്പിക്കുന്നത്. 21-ാംനൂറ്റാണ്ടിലെ ആദ്യത്തെ വിദ്യാഭ്യാസ നയമായ എന്‍.ഇ.പി 2020, 1986ല്‍ദേശീയ വിദ്യാഭ്യാസനയത്തിന് രൂപം നല്‍കിയശേഷം 34 വര്‍ഷം കഴിഞ്ഞാണ് പ്രഖ്യാപിക്കുന്നതും. സ്‌കൂള്‍-ഉന്നതവിദ്യാഭ്യാസ തലങ്ങളില്‍ സുപ്രധാനമായ പരിഷ്‌ക്കാരങ്ങളാണ് എന്‍.ഇ.പി 2020 നിര്‍ദ്ദേശിക്കുന്നത്. ഇന്ത്യയെ സന്തുലിതവും ഊര്‍ജ്ജസ്വലവുമായ ഒരു വിജ്ഞാസമൂഹമായി മാറ്റുന്നതിനായി പുതിയ ദേശീയ വിദ്യാഭ്യാസ നയം കഠിനപ്രയത്‌നം ചെയ്യും. ഇന്ത്യയെ ഒരു ആഗോള വന്‍ശക്തി രാഷ്ട്രമാക്കി പരിവര്‍ത്തനപ്പെടുത്തുന്നതിന് നേരിട്ട് സംഭാവന നല്‍കുന്ന ഇന്ത്യാ കേന്ദ്രീകൃത വിദ്യാഭ്യാസ സംവിധാനമാണ് ഇതില്‍ വിഭാവനം ചെയ്യുന്നത്. ദേശീയ വിദ്യാഭ്യാസ നയം 2020ന്റെ നാനാവശങ്ങളെക്കുറിച്ച് വിവിധതരത്തിലുള്ള വെബിനാറുകള്‍, വെര്‍ച്ച്വല്‍ കോണ്‍ഫറന്‍സുകള്‍, കോണ്‍ക്ലേവുകൾ എന്നിവ രാജ്യത്ത് അങ്ങോളമിങ്ങോളം സംഘടിപ്പിക്കും. സെപ്റ്റംബര്‍ ഏഴിന് നടക്കുന്ന ഗവര്‍ണർമാരുടെ കോണ്‍ഫറന്‍സില്‍ എല്ലാ സംസ്ഥാനങ്ങളിലേയും വിദ്യാഭ്യാസ മന്ത്രിമാരും സംസ്ഥാന സര്‍വകലാശാലകളിലെ വൈസ് ചാന്‍സലര്‍മാരും മറ്റ് മുതിര്‍ന്ന ഉദ്യോഗസ്ഥരും പങ്കെടുക്കും. രാഷ്ട്രപതിയുടെയൂം പ്രധാനമന്ത്രിയുടെ അഭിസംബോധന ഡി.ഡി. ന്യൂസില്‍ തത്സമയം സംപ്രേക്ഷണം ചെയ്യും.
കര്‍ണാടക മുന്‍ മുഖ്യമന്ത്രി ശ്രീ. എന്‍.ധരം സിങ്ങിന്റെ നിര്യാണത്തില്‍ പ്രധാനമന്ത്രി അനുശോചിച്ചു

കര്‍ണാടക മുന്‍ മുഖ്യമന്ത്രി ശ്രീ. എന്‍.ധരം സിങ്ങിന്റെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘കര്‍ണാടക മുന്‍ മുഖ്യമന്ത്രി ശ്രീ. എന്‍. ധരം സിങ്ങിന്റെ മരണം വ്യസനിപ്പിക്കുന്നു. ഈ അവസരത്തില്‍ അദ്ദേഹത്തിന്റെ കുടുംബവും അനുയായികളും അനുഭവിക്കുന്ന വേര്‍പാടിന്റെ ദുഃഖത്തില്‍ പങ്കുചേരുന്നു. കര്‍ണാടകയിലും ദേശീയ രാഷ്ട്രീയത്തിലും വിലയേറിയ അനുഭവങ്ങള്‍ ഉള്ള വ്യക്തിയാണു ശ്രീ. എന്‍.ധരം സിങ്. സമൂഹത്തിനായി അദ്ദേഹം സമര്‍പ്പിച്ച സേവനങ്ങള്‍ എന്നും സ്മരിക്കപ്പെടും’, പ്രധാനമന്ത്രി അനുസ്മരിച്ചു.
പിഎം കെയേഴ്സ് ഫോർ ചിൽഡ്രൻ പദ്ധതിയുടെ  ആനുകൂല്യ വിതരണത്തിന്റെ ഉദ്‌ഘാടനം  നാളെ  പ്രധാനമന്ത്രി നിർവ്വഹിക്കും

പിഎം കെയേഴ്സ് ഫോർ ചിൽഡ്രൻ പദ്ധതിക്ക് കീഴിലുള്ള ആനുകൂല്യങ്ങളുടെ വിതരണത്തിന് നാളെ (മേയ് 30ന്) രാവിലെ 10:30 ന് വീഡിയോ കോൺഫറൻസിംഗിലൂടെ പ്രധാനമന്ത്രി സമാരംഭം കുറിക്കും . സ്‌കൂളിൽ പോകുന്ന കുട്ടികൾക്കുള്ള സ്‌കോളർഷിപ്പുകൾ പ്രധാനമന്ത്രി കൈമാറും. കുട്ടികൾക്കുള്ള പിഎം കെയേഴ്‌സിന്റെ പാസ്‌ബുക്കും ആയുഷ്മാൻ ഭാരത് – പ്രധാനമന്ത്രി ജൻ ആരോഗ്യ യോജനയുടെ ആരോഗ്യ കാർഡും പരിപാടിയിൽ കുട്ടികൾക്ക് കൈമാറും. 2020 മാർച്ച് 11 മുതൽ 2022 ഫെബ്രുവരി 28 വരെയുള്ള കാലയളവിൽ, മാതാപിതാക്കളെയോ നിയമപരമായ രക്ഷിതാക്കളെയോ ദത്തെടുത്ത മാതാപിതാക്കളെയോ കോവിഡ് -19 മഹാമാരി മൂലം നഷ്ടപ്പെട്ട കുട്ടികളെ പിന്തുണയ്ക്കുന്നതിനായിട്ടാണ് 2021 മെയ് 29 ന് പ്രധാനമന്ത്രി കുട്ടികൾക്കായുള്ള പിഎം കെയേഴ്സ് പദ്ധതി ആരംഭിച്ചത് . കുട്ടികളുടെ സമഗ്രമായ പരിചരണവും സംരക്ഷണവും ഉറപ്പാക്കുക, അവർക്ക് താമസം , വിദ്യാഭ്യാസം, സ്കോളർഷിപ്പുകൾ എന്നിവയിലൂടെ അവരെ ശാക്തീകരിക്കുക, സ്വയംപര്യാപ്തമായ നിലനിൽപ്പിന് അവരെ സജ്ജമാക്കുക എന്നിവയാണ് പദ്ധതിയുടെ ലക്ഷ്യം. 23 വയസ്സ് തികയുമ്പോൾ 10 ലക്ഷം രൂപയുടെ സാമ്പത്തിക സഹായത്തിലൂടെയും ആരോഗ്യ ഇൻഷുറൻസിലൂടെയും അവരുടെ ക്ഷേമം ഉറപ്പാക്കുകയും ചെയ്യും. കുട്ടികളെ രജിസ്റ്റർ ചെയ്യുന്നതിനായി pmcaresforchildren.in എന്ന പോർട്ടൽ ആരംഭിച്ചു. കുട്ടികൾക്കുള്ള അംഗീകാര പ്രക്രിയയും മറ്റെല്ലാ സഹായങ്ങളും സുഗമമാക്കുന്ന ഏകജാലക സംവിധാനമാണ് പോർട്ടൽ.
മഹാനായ സന്യാസിയും, കവിയുമായിരുന്ന കബീറിന് സന്ത് കബീര്‍ നഗറില്‍ പ്രധാനമന്ത്രി പ്രണാമം അര്‍പ്പിച്ചു

പ്രധാനമന്ത്രി ശ്രീ. നരേന്ദ്ര മോദി ഇന്ന് ഉത്തര്‍ പ്രദേശിലെ സന്ത് കബീര്‍ നഗര്‍ ജില്ലയിലെ മഗ്ഹര്‍ സന്ദര്‍ശിച്ചു. മഹാനായ സന്യാസിയും, കവിയുമായിരുന്ന കബീറിന്റെ 500-ാം ചരമ വാര്‍ഷിക വേളയില്‍ അദ്ദേഹം സന്ത് കബീര്‍ സമാധിയില്‍ പുഷ്പാര്‍ച്ചന നടത്തി. സന്ത് കബീര്‍ മസറില്‍ അദ്ദേഹം ഛാദറും സമര്‍പ്പിച്ചു. സന്ത് കബീര്‍ ഗുഹ സന്ദര്‍ശിച്ച പ്രധാനമന്ത്രി മഹാനായ സന്യാസിവര്യന്റെ ചിന്തകളും, പ്രബോധനങ്ങളും വെളിവാക്കുന്ന സന്ത് കബീര്‍ അക്കാദമിക്ക് തറക്കല്ലിട്ടുകൊണ്ടുള്ള ഫലകവും അനാവരണം ചെയ്തു. ഒരു പൊതുയോഗത്തെ അഭിസംബോധന ചെയ്യവെ, സന്ത് കബീര്‍, ഗുരു നാനാക്ക്, ബാബാ ഗോരഖ്‌നാഥ് എന്നിവര്‍ ആത്മീയ ചര്‍ച്ചകളില്‍ ഏര്‍പ്പെട്ടിരുന്ന വിശുദ്ധ ഭൂമിയായ മഗ്ഹറില്‍ മഹാനായ സന്ത് കബീറിന് പ്രണാമം അര്‍പ്പിച്ചതിലൂടെ വര്‍ഷങ്ങളായുള്ള തന്റെ ഒരു ആഗ്രഹമാണ് സഫലീകരിച്ചതെന്ന് പ്രധാനമന്ത്രി പറഞ്ഞു. ഏകദേശം 24 കോടി രൂപ ചെലവില്‍ നിര്‍മ്മിക്കുന്ന സന്ത് കബീര്‍ അക്കാദമി സന്ത് കബീറിന്റെ പൈതൃകത്തോടൊപ്പം ഉത്തര്‍ പ്രദേശിന്റെ നാടോടി കലാരൂപങ്ങളും, ഗ്രാമ്യ ഭാഷകളും, സംരക്ഷിക്കാനുള്ള ഒരു സ്ഥാപനമായിരിക്കുമെന്ന് പ്രധാനമന്ത്രി പറഞ്ഞു. ഇന്ത്യയുടെ ആത്മാവിന്റെ സത്തയെയാണ് സന്ത് കബീര്‍ പ്രതിനിധാനം ചെയ്യുന്നതെന്ന് പ്രധാനമന്ത്രി പറഞ്ഞു. ജാതിയുടെ തടസ്സങ്ങള്‍ ഭേദിച്ച അദ്ദേഹം സാധാരണക്കാരനായ ഗ്രാമീണ ഇന്ത്യാക്കാരന്റെ ഭാഷയിലാണ് സംസാരിച്ചത്, ശ്രീ. നരേന്ദ്ര മോദി കൂട്ടിച്ചേര്‍ത്തു. സാമൂഹിക തിന്മകളില്‍ നിന്ന് മുക്തി നേടാന്‍ സമൂഹത്തെ നയിച്ച നിരവധി സന്യാസിമാര്‍ കാലാകാലങ്ങളില്‍ രാജ്യത്തിന്റെ വിവിധ ഭാഗങ്ങളില്‍ ഉദിച്ചിട്ടുണ്ടെന്ന് പ്രധാനമന്ത്രി പറഞ്ഞു. വിവിധ കാലഘട്ടങ്ങളില്‍ രാജ്യത്തിന്റെ ഭാഗങ്ങളില്‍ ഉണ്ടായിരുന്ന അത്തരം സന്യാസിമാരുടെ പേരെടുത്ത് പറഞ്ഞ പ്രധാനമന്ത്രി ഭരണഘടനയിലൂടെ ഓരോ ഇന്ത്യന്‍ പൗരനും സമത്വം ഉറപ്പാക്കിയ ബാബാ സാഹേബ് അംബേദ്ക്കറുടെ പേരും പരാമര്‍ശിച്ചു. രാഷ്ട്രീയ അവസരവാദത്തിനെതിരെ ശക്തിയായി പ്രതികരിച്ചു കൊണ്ട്, ജനങ്ങളുടെ ബുദ്ധിമുട്ടുകളും, വികാരങ്ങളും മനസിലാക്കുന്ന ആളാണ് മാതൃകാ ഭരണാധികാരിയെന്ന സന്ത് കബീറിന്റെ ഉദ്‌ബോധനം പ്രധാനമന്ത്രി അനുസ്മരിച്ചു. ജനങ്ങളോട് വിവേചനം കാണിക്കുന്ന എല്ലാ സാമൂഹിക ഘടനകളെയും സന്ത് കബീര്‍ കുറ്റപ്പെടുത്തിയിരുന്നുവെന്ന് അദ്ദേഹം പറഞ്ഞു. ഈ പശ്ചാത്തലത്തില്‍ പാവപ്പെട്ടവരെയും സമൂഹത്തിലെ അശരണരെയും ശാക്തീകരിക്കുന്നതിനായുള്ള കേന്ദ്ര ഗവണ്‍മെന്റിന്റെ വിവിധ പദ്ധതികളായ ജന്‍ധന്‍ യോജന, ഉജ്ജ്വല യോജന, ഇന്‍ഷ്വറന്‍സ് പദ്ധതികള്‍, ശൗചാലയ നിര്‍മ്മാണം, നേരിട്ടുള്ള ആനുകൂല്യ കൈമാറ്റം തുടങ്ങിയവ പ്രധാനമന്ത്രി പരാമര്‍ശിച്ചു. റോഡുകള്‍, റെയില്‍വേ, ഒപ്റ്റിക്കല്‍ ഫൈബര്‍ ശൃംഖല മുതലായ അടിസ്ഥാന സൗകര്യ മേഖലകളിലെ വേഗതയുടെ വര്‍ദ്ധനയും അദ്ദേഹം പരാമര്‍ശിച്ചു. വികസനത്തിന്റെ ഫലങ്ങള്‍ രാജ്യത്തിന്റെ എല്ലാ ഭാഗങ്ങള്‍ക്കും ലഭിക്കുന്നുണ്ടെന്ന് ഉറപ്പ് വരുത്താന്‍ കേന്ദ്ര ഗവണ്‍മെന്റ് ശ്രമിച്ചുവരികയാണെന്ന് പ്രധാനമന്ത്രി പറഞ്ഞു. സന്ത് കബീറിന്റെ ഉപദേശങ്ങള്‍ നവ ഇന്ത്യ എന്ന ദര്‍ശനത്തിന് രൂപം നല്‍കാന്‍ നമ്മെ സഹായിക്കുമെന്ന് അദ്ദേഹം പ്രത്യാശ പ്രകടിപ്പിച്ചു.
ലോക സുസ്ഥിര വികസന ഉച്ചകോടി 2018 നാളെ പ്രധാനമന്ത്രി ഉദ്ഘാടനം ചെയ്യും

ലോക സുസ്ഥിരവികസന ഉച്ചകോടിയുടെ 2018ലെ സമ്മേളനം (ഡബ്ല്യൂ. എസ്.ഡി.എസ് 2018) നാളെ (2018 ഫെബ്രുവരി 16) ന്യൂ ഡല്‍ഹി വിജ്ഞാന്‍ ഭവനില്‍ പ്രധാനമന്ത്രി ശ്രീ നരേന്ദ്രമോദി ഉദ്ഘാടനം ചെയ്യും. ഊര്‍ജ്ജ വിഭവ ഇന്‍സ്റ്റിറ്റ്യൂട്ടിന്റെ (എനര്‍ജി ആന്റ് റിസോഴ്‌സ് ഇന്‍സ്റ്റിറ്റ്യൂട്ട്-ടി.ഇ.ആര്‍.ഐ) ഫ്‌ളാഗ്ഷിപ്പ് ഫോറമാണ് ഡബ്ല്യൂ. എസ്.ഡി.എസ്. സുസ്ഥിരവികസനം, ഊര്‍ജ്ജം, പരിസ്ഥിതി എന്നീ മേഖലയിലുള്ള ലോകനേതാക്കളെയും ചിന്തകരെയും ഒരു പൊതു വേദിയില്‍ കൊണ്ടുവരാനാണ് സമ്മേളനം ശ്രമിക്കുന്നത്. കേന്ദ്ര വനം പരിസ്ഥിതി കാലാവസ്ഥ മന്ത്രി ഡോ: ഹര്‍ഷ്‌വര്‍ദ്ധന്‍, വ്യവസായ വാണിജ്യ മന്ത്രി ശ്രീ സുരേഷ് പ്രഭു, ഭവനനിര്‍മ്മാണ, നഗരകാര്യവകുപ്പിന്റെ സ്വതന്ത്രചുമതലയുള്ള സഹമന്ത്രി ശ്രീ ഹര്‍ദീപ് പുരി, വ്യോമയാന സഹമന്ത്രി ശ്രീ ജയന്ത് സിന്‍ഹ എന്നിവരും രാഷ്ട്രീയ-കോര്‍പ്പറേറ്റ് നേതാക്കളും സമ്മേളനത്തില്‍ പങ്കെടുക്കും. ” പാര്‍ട്ടണര്‍ഷിപ്പ് ഫോര്‍ എ റിസീലിയന്റ് പ്ലാനറ്റ് (മാറ്റങ്ങള്‍ ഉള്‍ക്കൊള്ളുന്ന ഗ്രഹത്തിന് വേണ്ടി ഒരു പങ്കാളിത്തം) എന്നതാണ് ഇക്കൊല്ലത്തെ ഉച്ചകോടിയുടെ പ്രമേയം. കാലാവസ്ഥ വ്യതിയാനം മൂലം വികസിതരാജ്യങ്ങള്‍ അഭിമുഖീകരിക്കുന്ന അടിയന്തിര വെല്ലുവിളികള്‍ പരിഹരിക്കുന്നതിനുള്ള ഒരു ചട്ടക്കൂട് തയാറാക്കാന്‍ ഡബ്ല്യൂ. എസ്.ഡി.എസ് പ്രാധാന്യം നല്‍കുന്നു. ഭൂമിയുടെ ഘടനയില്‍ മാറ്റം വരുത്തുന്നത് തടയുക, നഗരങ്ങളിലെ മാലിന്യകൂമ്പാരം ഇല്ലാതാക്കുന്നതിന് കാര്യക്ഷമമായ മാലിന്യ പരിപാലന സംവിധാനം, വായു മലീനീകരണം തടയല്‍, ഊര്‍ജ്ജ-വിഭവശേഷികള്‍ വര്‍ദ്ധിപ്പിക്കുന്നതിനുള്ള കാര്യക്ഷമമായ നടപടികള്‍, ശുദ്ധ ഊര്‍ജ്ജത്തിലേക്കുള്ള ചുവടുമാറ്റവും കാലാവസ്ഥ വ്യതിയാനങ്ങളെ നേരിടുന്നതിന് വേണ്ട സാമ്പത്തിക സംവിധാനം സജ്ജമാക്കലും ഉള്‍പ്പെടെയുള്ള വിവിധ വിഷയങ്ങളെയായിരിക്കും ഇക്കൊല്ലത്തെ ഉച്ചകോടി അഭിസംബോധനചെയ്യുന്നത്. ഏറ്റവും നൂതനമായ സുസ്ഥിരവികസന ലക്ഷ്യങ്ങള്‍ നേടിയെടുക്കുന്നതിന് വേണ്ട സാങ്കേതിക പുരോഗതി ഡബ്ല്യൂ. എസ്.ഡി.എസ് 2018ന്റെ ഭാഗമായുള്ള ‘ഗ്രീനോവേഷന്‍ എക്‌സിബിഷനില്‍” പ്രദര്‍ശിപ്പിക്കും. ലോകത്തിന്റെ വിവിധഭാഗങ്ങളില്‍ നിന്നുള്ള നയരൂപകര്‍ത്താക്കള്‍, ഗവേഷകര്‍, നയതന്ത്രജ്ഞര്‍, കോര്‍പ്പറേറ്റുകള്‍ തുടങ്ങി 2000ലധികം പ്രതിനിധികള്‍ ഉച്ചകോടിയില്‍ പങ്കെടുക്കും. പ്ലീനറി സെഷനില്‍ പ്രഗല്‍ഭരായ അന്താരാഷ്ട്ര പ്രാസംഗികള്‍ വായു, വെളളം, ഭൂമി എന്നിവയിലുടെമേലുള്ള ആഘാതം കുറയ്ക്കുന്നതിനെക്കുറിച്ചും ഊര്‍ജ്ജവും, വിഭവങ്ങളും കൂടുതല്‍ ഫലപ്രദമായി ഉപയോഗിക്കുന്നതിനെക്കുറിച്ചും സംസാരിക്കും. കാര്‍ബണ്‍ വിപണിയും വിലനിര്‍ണ്ണയവും, സുസ്ഥിര ഗതാഗതം, മാറ്റങ്ങള്‍ ഉള്‍ക്കൊള്ളുന്ന നഗരങ്ങള്‍, സൗരോര്‍ജ്ജം, താപഹാരിയായ സാങ്കേതികവിദ്യ ഉള്‍പ്പെടെ സുസ്ഥിരതയുമായി ബന്ധപ്പെട്ടവയെക്കുറിച്ചുള്ള ചര്‍ച്ചകള്‍ ഉള്‍പ്പെട്ടിട്ടുണ്ട്. എനര്‍ജി ആന്റ് റിസോഴ്‌സ് ഇന്‍സ്റ്റിറ്റ്യൂട്ട് (ടി.ഈ.ആര്‍.ഐ)യാണ് ലോക സുസ്ഥിര വികസന സമ്മേളനത്തിന് ആതിഥേയത്വമരുളുന്നത്.
ദേശീയ ശാസ്ത്ര ദിനത്തില്‍ ശാസ്ത്രജ്ഞര്‍ക്കു പ്രധാനമന്ത്രിയുടെ ആശംസകള്‍; ശാസ്ത്രത്തിനു നല്‍കിയ സംഭാവനകള്‍ക്ക് സര്‍ സി.വി.രാമന് അഭിവാദ്യം അര്‍പ്പിച്ച

ദേശീയ ശാസ്ത്ര ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി, ശാസ്ത്രജ്ഞര്‍ക്ക് ആശംസകള്‍ നേര്‍ന്നു. ശാസ്ത്രത്തിനു നല്‍കിയ സംഭാവനകള്‍ക്ക് സര്‍ സി.വി.രാമന് അഭിവാദ്യം അര്‍പ്പിക്കുകയും ചെയ്തു. ‘ദേശീയ ശാസ്ത്രദിനത്തില്‍ ശാസ്ത്രരംഗത്തുള്ളവര്‍ക്ക് എന്റെ ആശംസകള്‍. രാഷ്ട്രനിര്‍മാണത്തില്‍ അവര്‍ വഹിക്കുന്ന പങ്ക് പരമപ്രധാനമാണ്. തലമുറകളായി ശാസ്ത്രകുതുകികളെ പ്രചോദിപ്പിക്കുംവിധം ശാസ്ത്രത്തിനു സംഭാവനകള്‍ അര്‍പ്പിച്ച സര്‍ സി.വി.രാമന് അഭിവാദ്യം അര്‍പ്പിക്കുകയും ചെയ്യുന്നു’, പ്രധാനമന്ത്രി പറഞ്ഞു.
ബംഗ്ലാദേശ് പ്രധാനമന്ത്രിയുടെ സുരക്ഷാ ഉപദേഷ്ടാവ് മേജർ ജനറൽ (റിട്ട.) താരിഖ് അഹമ്മദ് സിദ്ദിഖ് പ്രധാനമന്ത്രിയെ സന്ദർശിച്ചു

ബംഗ്ലാദേശ് പ്രധാനമന്ത്രിയുടെ സുരക്ഷാ ഉപദേഷ്ടാവ് മേജർ ജനറൽ (റിട്ട.) താരിഖ് അഹമ്മദ് സിദ്ദിഖ് ഇന്ന് പ്രധാനമന്ത്രി ശ്രീ. നരേന്ദ്ര മോദിയെ സന്ദർശിച്ചു. 2021 മാർച്ചിലെ തന്റെ ബംഗ്ലാദേശ് സന്ദർശനത്തെ പ്രധാനമന്ത്രി സ്നേഹപൂർവ്വം അനുസ്മരിക്കുകയും പ്രധാനമന്ത്രി ഷെയ്ഖ് ഹസീനയ്ക്ക് ആശംസകൾ അറിയിക്കുകയും ചെയ്തു. ഇന്ത്യ-ബംഗ്ലാദേശ് സൗഹൃദം ശക്തിപ്പെടുത്തുന്നതിനും കോവിഡ്-19 മഹാമാരി ഉൾപ്പെടെയുള്ള പ്രതിസന്ധി ഘട്ടങ്ങളിൽ ബംഗ്ലാദേശിനൊപ്പം ഉറച്ചുനിന്നതിനും പ്രധാനമന്ത്രിയോട് താരിഖ് അഹമ്മദ് സിദ്ദിഖ് നന്ദി പറഞ്ഞു. ബംഗ്ലാദേശിന്റെ സർവതോമുഖമായ വികസനം ഉറപ്പാക്കുന്നതിൽ പ്രധാനമന്ത്രി ഷെയ്ഖ് ഹസീനയുടെ നേതൃത്വത്തെ പ്രധാനമന്ത്രി അഭിനന്ദിക്കുകയും ഇന്ത്യ-ബംഗ്ലാദേശ് ബന്ധം കൂടുതൽ ശക്തിപ്പെടുത്തുന്നതിന് അവരോടൊപ്പം പ്രവർത്തിക്കാനുള്ള പ്രതിബദ്ധത പ്രകടിപ്പിക്കുകയും ചെയ്തു.
പ്രധാനമന്ത്രിയുടെ  ഗണേശ ചതുർത്ഥി ആശംസ

ഗണേശ ചതുർത്ഥി ദിനത്തിൽ പ്രധാനമന്ത്രി ശ്രീ നരേന്ദ്ര മോദി ജനങ്ങൾക്ക് ആശംസകൾ നേർന്നു. ട്വീറ്റിൽ പ്രധാനമന്ത്രി പറഞ്ഞു : “യതോ ബുദ്ധിജ്ഞാനശോ മുമുക്ഷോഃ, യത് സമ്പദോ ഭക്തസന്തോഷികാഃ സ്യുഃ. യതോ വിഘ്നനാശോ യത് കാര്യസിദ്ധിഃ, സദാ തം ഗണേശം നമമോ ഭജാമഃ. നിങ്ങൾക്ക് വളരെ സന്തോഷകരമായ ഗണേശ ചതുർത്ഥി ആശംസിക്കുന്നു. ഗണപതി ബാപ്പ മോര്യ! ഭഗവാൻ ശ്രീ ഗണേശന്റെ അനുഗ്രഹം എപ്പോഴും നമ്മുടെ മേൽ ഉണ്ടായിരിക്കട്ടെ.
കാദര്‍ ഖാന്റെ വിയോഗത്തില്‍ പ്രധാനമന്ത്രി അനുശോചിച്ചു

കാദര്‍ ഖാന്റെ വിയോഗത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘കാദര്‍ ഖാന്‍ജി അത്ഭുതകരമായ നടന വൈഭവം കൊണ്ട് തിരശ്ശീലയെ പ്രകാശിപ്പിക്കുകയും, തനതായ നര്‍മ്മബോധം കൊണ്ട് അതിനെ ലളിതമാക്കുകയും ചെയ്തു. അദ്ദേഹം ഒരു പ്രഗല്‍ഭനായ തിരക്കഥാകൃത്തും ഓര്‍മ്മിക്കപ്പെടുന്ന നിരവധി ചിത്രങ്ങളുമായി ബന്ധപ്പെട്ട് പ്രവര്‍ത്തിച്ച ആളുമായിരുന്നു. അദ്ദേഹത്തിന്റെ വിയോഗത്തില്‍ ദുഃഖം രേഖപ്പെടുത്തുന്നു. അദ്ദേഹത്തിന്റെ കുടുംബത്തിനും ആശ്രിതര്‍ക്കും അനുശോചനം രേഖപ്പെടുത്തുന്നു”. -പ്രധാനമന്ത്രി പറഞ്ഞു
ഹർ ഘർ തിരംഗ അഭിയാനോടുള്ള ജനങ്ങളുടെ ആവേശത്തെ പ്രധാനമന്ത്രി അഭിനന്ദിച്ചു

പ്രധാനമന്ത്രി ശ്രീ നരേന്ദ്ര മോദി ഇന്ന് ഹർ ഘർ തിരംഗ അഭിയാനിലെ ജനങ്ങളുടെ ആവേശകരമായ പങ്കാളിത്തത്തെ അഭിനന്ദിച്ചു. രാജ്യത്തിന്റെ ഐക്യത്തിന്റെയും അഖണ്ഡതയുടെയും പ്രതീകമാണ് ഈ ചൈതന്യമെന്ന് അദ്ദേഹം പറഞ്ഞു. രക്ഷാബന്ധൻ ദിനത്തിൽ യുവജനങ്ങളുമായി സംവദിക്കുകയും അവർക്ക് ത്രിവർണ്ണ പതാക നൽകുകയും ചെയ്യുന്ന വീഡിയോയും അദ്ദേഹം പങ്കുവെച്ചു. പ്രധാനമന്ത്രി ട്വീറ്റ് ചെയ്തു : ഓരോ ഇന്ത്യക്കാരനും ത്രിവർണ്ണ പതാകയുമായി ഒരു പ്രത്യേക ബന്ധമുണ്ട്. ഇന്ന് നേരത്തെ എന്റെ യുവ സുഹൃത്തുക്കൾക്ക് ത്രിവർണ്ണ പതാകകൾ നൽകി. അവരുടെ മുഖത്തെ പുഞ്ചിരി എല്ലാം പറയുന്നു!
പരമപൂജ്യ പ്രമുഖ് സ്വാമി മഹാരാജിന് പ്രധാനമന്ത്രി ഗുജറാത്തിലെത്തി അന്തിമോപചാരമര്‍പ്പിച്ചു

പരമപൂജ്യ പ്രമുഖ് സ്വാമി മഹാരാജിന് ഗുജറാത്തിലെ സാരംഗ്പൂരിലെത്തി പ്രധാനമന്ത്രി ശ്രീ. നരേന്ദ്ര മോദി അന്തിമോപചാരമര്‍പ്പിച്ചു. ‘പരമപൂജ്യ പ്രമുഖ് സ്വാമി മഹാരാജ് ഒരു സന്യാസി മാത്രമായിരുന്നില്ല, ലോക സംഗ്രഹകന്‍ കൂടി ആയിരുന്നു. പരമപൂജ്യ പ്രമുഖ് സ്വാമി മഹാരാജിന് ഞാന്‍ അന്ത്യാഞ്ജലിയര്‍പ്പിക്കുന്നു. അദ്ദേഹം തുടര്‍ന്നും നമ്മെ നയിക്കുകയും നമുക്കു കരുത്തു പകരുകയും ചെയ്യട്ടെ.’, പ്രധാനമന്ത്രി പറഞ്ഞു.
ഹൈദരബാദില്‍ നടന്ന പൊലീസ് ഡി.ജിമാരുടെയും പൊലീസ് ഐജിമാരുടെയും യോഗത്തില്‍ പ്രധാനമന്ത്രി പങ്കെടുത്തു

ഹൈദരാബാദ് സര്‍ദാര്‍ വല്ലഭായ് പട്ടേല്‍ നാഷണല്‍ പൊലീസ് അക്കാദമിയില്‍ നടന്ന പൊലീസ് ഡി.ജിമാരുടെയും പൊലീസ് ഐജിമാരുടെയും യോഗത്തെ പ്രധാനമന്ത്രി അഭിസംബോധന ചെയ്തു. മുംബൈയില്‍ മാരകമായ ഭീകവാദി അക്രമമുണ്ടായ ദിവസമായ നവംബര്‍ 26നാണ് ഈ യോഗം നടക്കുന്നതെന്നും ഭീകരവാദികള്‍ക്കെതിരെ പൊലീസ് ധൈര്യപൂര്‍വം പോരാടിയിട്ടുണ്ടെന്നും ചടങ്ങില്‍ പ്രസംഗിക്കവേ പ്രധാനമന്ത്രി ചൂണ്ടിക്കാട്ടി. 33,000ലേറെ പൊലീസ് ഉദ്യോഗസ്ഥര്‍ രക്തസാക്ഷിത്വം വരിച്ചിട്ടുണ്ടെന്ന് അദ്ദേഹം ചൂണ്ടിക്കാട്ടി. ഈ വാര്‍ഷിക സമ്മേളനം നടത്തിപ്പിന്റെ രീതി നിമിത്തം വ്യത്യസ്തമായിട്ടുണ്ടെന്നു പ്രധാനമന്ത്രി പറഞ്ഞു. നയരൂപീകരണത്തിനു സഹായകരമാകുംവിധം അനുഭവങ്ങള്‍ പങ്കുവെക്കുന്നതിനുള്ള വേദിയായി ഇതു തീര്‍ന്നിട്ടുണ്ടെന്നും അദ്ദേഹം കൂട്ടിച്ചേര്‍ത്തു. നടത്താന്‍ തീരുമാനിച്ച നടപടികള്‍ ഫലപ്രദമായി നടപ്പാക്കുന്നതിനാണു പ്രധാനമന്ത്രി ഊന്നല്‍ നല്‍കിയത്. പരിശീലനത്തെക്കുറിച്ചു പറയവേ, നൈപുണ്യവികസനം പ്രധാനമാണെന്നും ഇതു പരിശീലനപദ്ധതിയുടെ ഭാഗമാക്കണമെന്നും അദ്ദേഹം പറഞ്ഞു. ഹ്യൂമന്‍ സൈക്കോളജി, ബിഹേവിയറല്‍ സൈക്കോളജി എന്നിവ പരിശീലനത്തില്‍ നിര്‍ബന്ധമായും ഉണ്ടായിരിക്കണമെന്നു പ്രധാനമന്ത്രി നിര്‍ദേശിച്ചു. പൊലീസ് സേനാംഗങ്ങള്‍ക്കു നേതൃത്വശേഷി അനിവാര്യമാണെന്നും ഇതു വികസിപ്പിച്ചെടുക്കേണ്ടത് ഉന്നത ഉദ്യോഗസ്ഥരുടെ ചുമതലയാണെന്നും അദ്ദേഹം ചൂണ്ടിക്കാട്ടി. ക്രമസമാധാനത്തെക്കുറിച്ചു പരാമര്‍ശിക്കവേ പട്രോളിങ്ങും രഹസ്യാന്വേഷണവും വളരെ പ്രധാനമാണെന്നു പ്രധാനമന്ത്രി പറഞ്ഞു. സമഗ്ര പരിശീലന പദ്ധതിയിലൂടെ പൊലീസ് സേനയില്‍ ഗുണപരമായ മാറ്റം സാധ്യമാക്കാന്‍ ശ്രീ. മോദി ആഹ്വാനം ചെയ്തു. പൊലീസ് സേനയുടെ പുരോഗതിക്കു സാങ്കേതികവിദ്യയും മാനുഷിക ബന്ധവും ഒരുപോലെ ആവശ്യമാണെന്നും അദ്ദേഹം പറഞ്ഞു. ഇന്ത്യന്‍ പൊലീസ് അറ്റ് യുവര്‍ കോള്‍ എന്ന മൊബൈല്‍ ആപ്പ് ചടങ്ങില്‍ പ്രധാനമന്ത്രി പുറത്തിറക്കി. ഇന്റലിജന്‍സ് ബ്യൂറോ ഉദ്യോഗസ്ഥര്‍ക്കുള്ള പ്രസിഡന്റിന്റെ മെഡലുകള്‍ പ്രധാനമന്ത്രി സമ്മാനിച്ചു. നേരത്തേ, അദ്ദേഹം നാഷണല്‍ പൊലീസ് അക്കാദമിയിലുള്ള രക്തസാക്ഷികുടീരത്തില്‍ പുഷ്പചക്രം സമര്‍പ്പിച്ചു. സര്‍ദാര്‍ വല്ലഭായ് പട്ടേലിന്റെ പ്രതിമയില്‍ പുഷ്പങ്ങളര്‍പ്പിച്ച പ്രധാനമന്ത്രി തൈ നടുകയും ചെയ്തു.
‘ഇന്ത്യാ- ഇസ്രയേല്‍ വ്യാവസായിക ഗവേഷണ -വികസന, സാങ്കേതിക നവീകരണ നിധി’ സംബന്ധിച്ച ധാരണാ പത്രം മന്ത്രിസഭ അംഗീകരിച്ചു.

ഇന്ത്യയും ഇസ്രയേലും തമ്മിലുള്ള ‘ ഇന്ത്യ- ഇസ്രയേല്‍ വ്യാവസായിക ഗവേഷണ – വികസനം, സാങ്കേതിക നവീകരണ നിധി ( 14 എഫ്)’ സംബന്ധിച്ച ധാരണാ പത്രം പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭ യോഗം അംഗീകരിച്ചു. ഇക്കൊലം ജൂലൈയിലാണ് ഈ ധാരണാപത്രം ഒപ്പുവച്ചത്. അടുത്ത അഞ്ചു വര്‍ഷത്തേയ്ക്ക് ഇന്ത്യയും ഇസ്രയേലും നാല് ദശലക്ഷം ഡോളര്‍ വീതമുള്ള തുല്യ തുക ഈ നിധിയിലേയ്ക്ക് വിഹിതമായി നല്കും. ഇരു രാജ്യങ്ങളുടെയും നാലംഗ സംയുക്ത സമിതിയ്ക്കായിരിക്കും നവീകരണ നിധിയുടെ ഭരണ ചുമതല. സാങ്കേതികവിദ്യയാല്‍ നിയന്ത്രിതമായ പുതിയ കണ്ടു പിടിത്തങ്ങള്‍, പുതിയ ഉത്പ്പന്നങ്ങള്‍, സേവനങ്ങള്‍, സമ്പ്രദായങ്ങള്‍ തുടങ്ങിയ സംയുക്ത പദ്ധതികള്‍ക്ക് സഹായം നല്കുന്നതിനുള്ള ഉഭയകക്ഷി വ്യവസായ ഗവേഷണ വികസന നവീകരണ സഹകരണത്തിന്റെ പരിപോഷണമാണ് ഈ ധാരണാപത്രത്തിലൂടെ ലക്ഷ്യമിടുന്നത്. ഇത്തരം പദ്ധതികള്‍ ജലം, കൃഷി, ഊര്‍ജ്ജം, ഡിജിറ്റല്‍ സാങ്കേതിക വിദ്യ തുടങ്ങി ഇരു രാജ്യങ്ങള്‍ക്കും താല്പര്യമുള്ള മേഖലകളില്‍ സാധാരണക്കാര്‍ക്ക് താങ്ങാന്‍ സാധിക്കുന്ന സാങ്കേതിക കണ്ടുപിടിത്തങ്ങളിലേയ്ക്കു നയിക്കും. ഈ സഹകരണ പദ്ധതികളിലൂടെ സ്വകാര്യ വ്യവസായങ്ങള്‍, സംരംഭങ്ങള്‍, ഇന്ത്യയിലെയും ഇസ്രയേലിലെയും ഗവേഷണ വികസന സ്ഥാപനങ്ങള്‍ തുടങ്ങിയവയ്ക്കുള്ള സഹായമാണ് സാധ്യമാക്കുക. സംയുക്ത നിധിയുടെ പ്രവര്‍ത്തനം ഇരു രാജ്യങ്ങളും ചേര്‍ന്ന് വികസിപ്പിച്ച സാങ്കേതിക പദ്ധതികളിലെ നിക്ഷേപം വഴിയും സഹകരണാടിസ്ഥാനത്തിലുള്ള സാങ്കേതിക നവീകരണം വഴിയും രണ്ട് രാജ്യങ്ങളുടെയും സാങ്കേതിക സാമ്പത്തിക സഹകരണം ഉയര്‍ത്തും. ഇന്ത്യയുടെയും ഇസ്രയേലിന്റെയും ഒന്നിച്ചുള്ള ശക്തിക്ക് ഇത് പ്രേരണയേകും. രാജ്യങ്ങള്‍ക്കകത്തും പുറത്തുമുള്ള വിപണികളെ ഇരു രാജ്യങ്ങളുടെയും സംയുക്ത പദ്ധതികള്‍ മുതലെടുക്കാനാവുകയും ചെയ്യും. സാങ്കേതിക ജ്ഞാനത്തെ പ്രായോഗികതലത്തിലേയ്ക്ക് മാറ്റുന്ന സംയുക്ത പദ്ധതികളെ പ്രോത്സാഹിപ്പിക്കുന്ന സമഗ്രമായ പ്രവര്‍ത്തനങ്ങളും ഇതു പ്രദാനം ചെയ്യും. ഇത് ഇന്ത്യയുടെ സാങ്കേതിക സംരംഭകത്വത്തെയും നവീകരണ വ്യവസ്ഥയെയും ശക്തിപ്പെടുത്തുമെന്നും സ്റ്റാര്‍ട്ട് അപ് ഇന്ത്യ പദ്ധതിക്ക് നേരിട്ട് സഹായിക്കുമെന്നുമാണ് പ്രതീക്ഷിക്കുന്നത്.
സമാധാന ഉച്ചകോടിയില്‍ പ്രധാനമന്ത്രി നടത്തിയ പ്രസ്താവന

രണ്ടാം ലോകമഹായുദ്ധത്തില്‍ പങ്കെടുത്ത ധീരരായ സൈനികരാണ് ഐക്യരാഷ്ട്ര സഭയ്ക്ക് അടിത്തറ പാകിയതെന്ന് പ്രധാനമന്ത്രി ശ്രീ നരേന്ദ്ര മോദി സമാധാന ഉച്ചകോടിയില്‍ നടത്തിയ പ്രസ്താവനയില്‍ പറഞ്ഞു. അതില്‍ 2.5 ദശലക്ഷം ഇന്ത്യന്‍ സൈനികരും ഉള്‍പ്പെടുന്നു. 24000 ല്‍ അധികം പേര്‍ക്ക് ജീവന്‍ നഷ്ടമാവുകയും, അതിന്റെ പകുതിയോളം പേരെ കാണാതാവുകയും ചെയ്തു. 180,000 ല്‍ അധികം ഇന്ത്യന്‍ ട്രൂപ്പുകള്‍ യുഎന്‍ സമാധാന ദൗത്യങ്ങളില്‍ പങ്കെടുത്തിട്ടുണ്ട്. ഐക്യരാഷ്ട്രസഭയുടെ 69 സമാധാന ദൗത്യങ്ങളില്‍ 48 ലും ഇന്ത്യ പങ്കെടുത്തിട്ടുണ്ട്. ലൈബീരിയയിലെ യുഎന്‍ ദൗത്യത്തില്‍ വനിതാ പോലീസ് സേനയുടെ സേവനം ആദ്യമായി ലഭ്യമാക്കിയ രാജ്യം ഇന്ത്യയായിരുന്നുവെന്നും പ്രസ്താവനയില്‍ പറയുന്നു. 82 രാജ്യങ്ങളില്‍ നിന്നുള്ള 800 സമാധാനപാലന ഓഫീസര്‍മാര്‍ക്ക് ഇന്ത്യ പരിശീലനം നല്‍കിയിട്ടുണ്ട്. സമാധാന ഉച്ചകോടിയ്ക്ക് ആതിഥേയത്വം വഹിച്ച യുഎസ് പ്രസിഡന്റ് ഒബാമയ്ക്ക് പ്രധാനമന്ത്രി നന്ദി പറഞ്ഞു. ഐക്യരാഷ്ട്രസഭയുടെ സമാധാന ദൗത്യങ്ങളുടെ വിജയം സൈനികരുടെ കൈവശമുള്ള ആയുധങ്ങളെ ആശ്രയിച്ചുള്ളതല്ല, മറിച്ച് യുഎന്‍ സുരക്ഷാസമിതിയുടെ തീരുമാനങ്ങളെ ആശ്രയിച്ചാണ്. ഐക്യരാഷ്ട്രസഭയുടെ കാര്യക്ഷമതയും, പ്രാധാന്യവും സംരക്ഷിക്കുന്നതിന് യുഎന്‍ സുരക്ഷാസമിതിയുടെ പരിഷ്‌കരണം സമയബന്ധിതമായി നടപ്പാക്കണമെന്നും പ്രധാനമന്ത്രി ശ്രീ നരേന്ദ്ര മോദി പ്രസ്താവനയില്‍ പറഞ്ഞു.
സിറം ഇന്‍സ്റ്റിറ്റ്യൂട്ട് ഓഫ് ഇന്ത്യ, ഭാരത് ബയോടെക് എന്നിവയുടെ വാക്‌സിന് അനുമതി ലഭിച്ചതില്‍, പ്രധാനമന്ത്രി രാജ്യത്തെ അഭിനന്ദിച്ചു

കൊറോണയ്‌ക്കെതിരായ രാജ്യത്തിന്റെ പോരാട്ടത്തിന് ശക്തിപകരുന്ന നിര്‍ണായക വഴിത്തിരിവാണ് ഭാരത് ബയോടെക്, സിറം ഇന്‍സ്റ്റ്യൂട്ട് ഓഫ് ഇന്ത്യ എന്നിവയുടെ വാക്‌സിനുകള്‍ക്ക് ഡി.സി.ജി.ഐ നല്‍കിയ അനുമതിയെന്ന് പ്രധാനമന്ത്രി ശ്രീ നരേന്ദ്ര മോദി പറഞ്ഞു. "മനസ്ഥൈര്യത്തോടെയുള്ള പോരാട്ടത്തിന് ശക്തിപകരുന്ന നിര്‍ണായക വഴിത്തിരിവ്! സിറം ഇന്‍സ്റ്റിറ്റ്യൂട്ട് ഓഫ് ഇന്ത്യ, ഭാരത് ബയോടെക് കമ്പനികളുടെ വാക്‌സിന് ഡി.സിജി.ഐ അനുമതി നല്‍കിയിരിക്കുന്നു. ഇത് കോവിഡ് മുക്തവും ആരോഗ്യപൂര്‍ണ്ണമായവുമായ രാജ്യത്തിലേക്കുള്ള മുന്നേറ്റം വേഗത്തിലാക്കും. ഇന്ത്യക്ക് അഭിനന്ദനങ്ങള്‍. നമ്മുടെ കഠിനാധ്വാനികളായ ശാസ്ത്രജ്ഞര്‍ക്കും നവീനാശയക്കാര്‍ക്കും അഭിനന്ദനങ്ങള്‍". "അടിയന്തര ഉപയോഗത്തിന് അനുമതി നല്‍കിയിരിക്കുന്ന രണ്ടു വാക്‌സിനുകളും ഇന്ത്യയില്‍ നിര്‍മ്മിച്ചതാണ് എന്നത് ഓരോ ഇന്ത്യക്കാരനെയും അഭിമാനിതനാക്കുന്നു. അടിസ്ഥാന തലത്തില്‍ സുരക്ഷയും അനുകമ്പയും നിറഞ്ഞ, ആത്മനിര്‍ഭര്‍ ഭാരത് എന്ന സ്വപ്നം സാക്ഷാത്കരിക്കാനുള്ള നമ്മുടെ ശാസ്ത്ര സമൂഹത്തിന്റെ വ്യഗ്രത ഇതില്‍ പ്രതിഫലിക്കുന്നു". "ഡോക്ടര്‍മാര്‍, മെഡിക്കല്‍ സ്റ്റാഫ്, ശാസ്ത്രജ്ഞര്‍, പോലീസ് ഉദ്യോഗസ്ഥര്‍, ശുചീകരണ തൊഴിലാളികള്‍ തുടങ്ങി എല്ലാ കൊറോണ മുന്നണിപ്പോരാളികളോടും, പ്രതികൂല സാഹചര്യത്തിലും അവര്‍ പ്രദര്‍ശിപ്പിച്ച അതുല്യ പ്രവര്‍ത്തനങ്ങള്‍ക്കുള്ള നമ്മുടെ നന്ദി ആവര്‍ത്തിച്ച് വ്യക്തമാക്കുന്നു. നിരവധി ജീവനുകള്‍ രക്ഷിച്ചതിന് അവരോട് നാം എന്നും കടപ്പെട്ടിരിക്കും" – ട്വീറ്റുകളുടെ ഒരു പരമ്പരയിലൂടെ പ്രധാനമന്ത്രി പറഞ്ഞു.
നേതാജി സുഭാഷ് ചന്ദ്രബോസിന് അദ്ദേഹത്തിന്റെ ജന്മദിനത്തില്‍ പ്രധാനമന്ത്രി ആദരാഞ്ജലികളര്‍പ്പിച്ചു

നേതാജി സുഭാഷ് ചന്ദ്രബോസിന് അദ്ദേഹത്തിന്റെ ജന്മദിനത്തില്‍ പ്രധാനമന്ത്രി ശ്രീ. നരേന്ദ്ര മോദി ആദരാഞ്ജലികളര്‍പ്പിച്ചു ‘നേതാജി സുഭാഷ് ചന്ദ്രബോസിനെ അദ്ദേഹത്തിന്റെ ജന്മ ദിനത്തില്‍ ഞാന്‍ വണങ്ങുന്നു. ഇന്ത്യ സ്വതന്ത്രവും, ആത്മാഭിമാനവുമുള്ള ഒരു ജീവിതം നയിക്കുന്നുവെന്ന് ഉറപ്പ് വരുത്താന്‍ സ്വയം സമര്‍പ്പിച്ച ദൃഢചിത്തനായിരുന്നു അദ്ദേഹം. തന്റെ ആദര്‍ശങ്ങള്‍ യാഥാര്‍ത്ഥ്യമാക്കുന്നതിനും, ശക്തമാക്കുന്നതിനും ശക്തമായ ഒരു ഇന്ത്യ സൃഷ്ടിക്കുന്നതിനും പ്രതിഞ്ജാബദ്ധനായിരുന്നു അദ്ദേഹം’, പ്രധാനമന്ത്രി പറഞ്ഞു.
സൂപ്പര്‍ ഫോസ്‌ഫേറ്റ് യൂണിറ്റുകള്‍ക്ക് സബ്‌സിഡി ലഭിക്കുന്നതിനുള്ള മാനദദണ്ഡം പുതുക്കി

രാസവളമേഖലയിലെ പരിഷ്‌ക്കാരങ്ങളുടെ ഭാഗമായി ന്യൂട്രിയന്റ് ബേസ്ഡ് സബ്‌സിഡി (എ.ബി.എസ്) പദ്ധതി പ്രകാരം സിംഗിള്‍ സൂപ്പര്‍ ഫോസ്‌ഫേറ്റ് ( എസ്.എസ്.പി. )യൂണിറ്റുകള്‍ക്ക് സബ്‌സിഡി ലഭിക്കുന്നതിനുള്ള മാനദണ്ഡമായ കുറഞ്ഞ ശേഷി വിനിയോഗം എടുത്ത് കളയാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം തീരുമാനിച്ചു. ഇതിന് ഉടന്‍ പ്രാബല്യമുണ്ടായിരിക്കും. 2015 ലെ പുതിയ യൂറിയ നയത്തിന് അനുസൃതമായിട്ടാണിത്. യൂറിയ ഉല്പാദനത്തില്‍ കഴിഞ്ഞ വര്‍ഷത്തെ അപേക്ഷിച്ച് ഈ വര്‍ഷം 17 ലക്ഷം മെട്രിക്ക് ടണ്ണിന്റെ അധിക ഉല്പാദനം ഉണ്ടാകുമെന്നാണ് പ്രതീക്ഷ. എസ്.എസ്.പി. എന്ന ബഹു പോഷക വളത്തില്‍ 16% ഫോസ്‌ഫേറ്റ് , 11% സള്‍ഫര്‍, 16% കാല്‍സിയം എന്നിവ അടങ്ങിയതാണ്. ഉല്പാദന പ്രക്രിയയിലെ ചെലവ് കുറവ് മൂലം രാജ്യത്ത് കുറഞ്ഞ വിലയ്ക്ക് ലഭിക്കുന്ന രാസവളമാണിത്. എണ്ണക്കുരുക്കള്‍, പയര്‍ വര്‍ഗ്ഗങ്ങള്‍, പച്ചക്കറി, കരിമ്പ് എന്നീ വിളകള്‍ക്ക് ഇത് ഫലപ്രദമാണ്.
ലേയിലെ ആശുപത്രിയില്‍ സൈനികരുമായി പ്രധാനമന്ത്രി നടത്തിയ ആശയ വിനിമയം

സുഹൃത്തുക്കളേ, ഇന്ന് നിങ്ങളെ എല്ലാവരെയും അഭിവാദ്യം ചെയ്യാനാണു ഞാന്‍ വന്നിരിക്കുന്നത്. നിങ്ങള്‍ ധീരമായി യുദ്ധം ചെയ്തു! നമ്മെ വിട്ടുപോയ ധീരഹൃദയങ്ങളുടെ വിയോഗം വ്യഥാവിലാകില്ല എന്ന് കുറച്ച് ദിവസങ്ങള്‍ക്ക് മുമ്പ് ഞാന്‍ പറഞ്ഞിരുന്നു. നിങ്ങള്‍ എല്ലാവരും ഉചിതമായ മറുപടി നല്‍കി. നിങ്ങള്‍ ഒരു ആശുപത്രിയിലായതുകൊണ്ട് 130 കോടി പൗരന്മാര്‍ നിങ്ങളെക്കുറിച്ച് അഭിമാനിക്കുന്നത് അറിയുന്നില്ല എന്നേയുള്ളു. നിങ്ങളുടെ ധൈര്യവും വീര്യവും പുതിയ തലമുറയെ മുഴുവന്‍ പ്രചോദിപ്പിക്കുന്നു; അതിനാല്‍ നിങ്ങളുടെ വീര്യവും ധൈര്യവും നിങ്ങള്‍ ചെയ്ത കാര്യങ്ങളും ദീര്‍ഘകാലത്തേക്ക് നമ്മുടെ യുവതലമുറയെയും നമ്മുടെ രാജ്യവാസികളെയും പ്രചോദിപ്പിക്കുന്നതു തുടരും. നിങ്ങള്‍ ധീരര്‍ പ്രകടിപ്പിച്ച വീര്യത്തെക്കുറിച്ച് ഒരു സന്ദേശം ലോകത്തിനു മുന്നിലെത്തി. നിങ്ങള്‍ പുലര്‍ത്തുന്ന ധീരമായ ഈ രീതി കാരണം ഈ കൂസലില്ലാത്തവര്‍ ആരാണെന്ന് അറിയാന്‍ ലോകം ആഗ്രഹിക്കുന്നു. അവരുടെ പരിശീലനം എന്താണ്? അവരുടെ ത്യാഗം എത്ര ഉന്നതമാണ്? അവരുടെ പ്രതിബദ്ധത എത്ര പ്രശംസനീയമാണ്! ലോകം നിങ്ങളുടെ ധൈര്യം വിശകലനം ചെയ്യുന്നു. ഞാന്‍ നിങ്ങളെ വന്ദിക്കാന്‍ മാത്രമാണ് ഇന്നു വന്നിരിക്കുന്നത്. നിങ്ങളെ സ്പര്‍ശിച്ച് നിങ്ങളെ കാണുന്നതിലൂടെ, ഊര്‍ജ്ജവും പ്രചോദനവുമായി ഞാന്‍ മടങ്ങുകയാണ്. ഇന്ത്യ സ്വാശ്രയമായിരിക്കട്ടെ; അത് ലോകത്തിന്റെ ഒരു ശക്തിയുടെ മുമ്പിലും കുമ്പിട്ടില്ല, ഭാവിയില്‍ വഴങ്ങുകയുമില്ല! നിങ്ങളെപ്പോലുള്ള ധീരരായ സുഹൃത്തുക്കള്‍ കാരണം എനിക്ക് ഇതു പറയാന്‍ കഴിയും. ഞാന്‍ നിങ്ങളെ അഭിവാദ്യം ചെയ്യുന്നു. ഒപ്പം, നിങ്ങളെപ്പോലെ ധീരരായ യോദ്ധാക്കള്‍ക്ക് ജന്മം നല്‍കിയ, നിങ്ങളെ വളര്‍ത്തി രാജ്യത്തിനായി പോരാടാന്‍ അയച്ച നിങ്ങളുടെ ധീരരായ അമ്മമാരെയും ഞാന്‍ അഭിവാദ്യം ചെയ്യുന്നു! വേണ്ടത്ര നന്ദി പറയാന്‍ ഞങ്ങള്‍ക്കു വാക്കുകളില്ല. സുഹൃത്തുക്കളേ, നിങ്ങള്‍ക്ക് വളരെ വേഗം സുഖം പ്രാപിക്കാനാകുമെന്ന് ഞാന്‍ പ്രതീക്ഷിക്കുന്നു. അച്ചടക്കവും സഹകരണവും എന്ന ഈ ആശയവുമായി നമുക്ക് ഒരുമിച്ച് മുന്നോട്ടു പോകാം. നന്ദി!